
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Grozījumi Ministru kabineta 2010. gada 30. novembra noteikumos Nr. 1080 "Transportlīdzekļu reģistrācijas noteikumi"" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Ministrijas / iestādes iniciatīva
Apraksts
Grozījumi Ministru kabineta 2010. gada 30. novembra noteikumos Nr. 1080 “Transportlīdzekļu reģistrācijas noteikumi” (turpmāk – Noteikumu grozījumi) paredz:
- mazināt administratīvās procedūras tranzīta numura zīmju izsniegšanā;
- nodrošināt transportlīdzekļa turētājam iespēju vienpusēji pārtraukt turējumu un ar to saistīto atbildību par pārkāpumiem ceļu satiksmē, pārtraucot reģistrāciju uz laiku;
- tiesiski nostiprināt valsts akciju sabiedrības "Ceļu satiksmes drošības direkcija"  (turpmāk - CSDD) tiesības pievienot reģistrāciju pamatojošiem dokumentiem dokumentu atvasinājumus;
noteikt skaidru kārtību neizņemtu numura zīmju un reģistrācijas apliecību iznīcināšanai, mazinot uzkrāto materiālu apjomu;
- pielāgot velosipēdu, elektroskrejriteņu un velorikšu reģistrācijas kārtību, ņemot vērā 2025.gada 6.novembrī pieņemtos grozījumus Ceļu satiksmes likumā, tostarp attiecībā uz elektrovelosipēdu un pašgājēja velosipēdu;
- precizēt reģistrācijas apliecībā iekļaujamo informāciju atbilstoši Eiropas Savienības prasībām un nodokļu piemērošanai (CO₂ izmeši un izmešu līmenis);
- noteikt elektroskrejriteņu un pašgājēja velosipēdu reģistrācijas uzlīmju tehnisko aprakstu.
1.2. Mērķis
Mērķa apraksts
Noteikumu grozījumu galvenais mērķis ir pilnveidot transportlīdzekļu, īpaši elektroskrejriteņu un velosipēdu, tostarp elektrovelosipēdu un pašgājeju velosipēdu reģistrācijas regulējumu, skaidri nodalīt transportlīdzekļa turētāja atbildību, uzlabot dokumentu aprites un neizņemto numura zīmju/dokumentu apstrādes kārtību, kā arī aktualizēt reģistrācijas apliecībā un reģistrācijas uzlīmēs iekļaujamo informāciju atbilstoši Ceļu satiksmes likuma prasībām.
Spēkā stāšanās termiņš
Jebkādi citi nosacījumi (atrunāti tiesību aktā)
Pamatojums
Grozījumi šo noteikumu 1. pielikumā stājas spēkā 2026. gada 30. martā, jo izmaiņas transportlīdzekļa reģistrācijas dokumentā var ieviest noteiktā laikā, veicot programmnodrošinājuma maiņu un uzsākot izmainīta satura veidlapu izmantošanu dokumentu izgatavošanai.

Šo noteikumu 30.1 punkts stājas spēkā 2026. gada 1.augustā, jo izmaiņas attiecībā uz atzīmju izdarīšanu Transportlīdzekļu un to vadītāju valsts reģistrā var ieviest noteiktā laikā, veicot programmnodrošinājuma maiņu.
1.3. Pašreizējā situācija, problēmas un risinājumi
Pašreizējā situācija
2025. gada 22. novembrī spēkā stājās grozījumi Ceļu satiksmes likumā, kas paredz noteikt regulējumu elektrovelosipēdam un pašgājēja velosipēdam. Tādējādi Ministru kabineta 2010. gada 30. novembra noteikumos Nr. 1080 "Transportlīdzekļu reģistrācijas noteikumi" (turpmāk - Noteikumi) ir nepieciešams paredzēt detalizētāku regulējumu šiem velosipēdu veidiem.
Tranzīta numura zīmju izsniegšana noteikta "šaurāk" nekā faktiskā nepieciešamība – pārsvarā gadījumos, kad transportlīdzekļa reģistrācija ir aizliegta, neparedzot elastību situācijās, kad reģistrāciju nav iespējams veikt nekavējoties (piemēram, ārvalsts dokumentu kavēšanās, papildu saskaņošana u. tml.).
Esošais regulējums neparedz reģistrētajam transportlīdzekļa turētājam patstāvīgi rīkoties un pārtraukt turējumu un līdz ar to atbildību par pārkāpumiem ceļu satiksmē. Tādējādi rodas nevienlīdzīga situācija starp reģistrēto transportlīdzekļa turētāju un šī transportlīdzekļa īpašnieku, gadījumos, kad transportlīdzekļa īpašniekam nav gribas veikt Ceļu satiksmes likuma 10. panta 1.3 daļas noteikto pienākumu, turētāja maiņas gadījumā veicot transportlīdzekļa pārreģistrāciju.
Noteikumu regulējumā nav noteiktas CSDD darbinieka tiesības veikt iesniegto dokumentu kopiju izgatavošanu un pievienošanu reģistrāciju pamatojošiem dokumentiem, kas rada apstākļus strīdus situācijām, kad šie dokumentu atvasinājumi tiek izgatavoti un iekļauti Transportlīdzekļu un to vadītāju reģistrā.
Transportlīdzekļa reģistrācijas apliecības saturs neatspoguļo būtiskus parametrus attiecībā uz transportlīdzekļa izmešu datiem, bet ietver informāciju, kas netiek pielietota (krāsa). Tādējādi ir nepieciešams precizēt transportlīdzekļa reģistrācijas apliecības saturu.
Praksē rodas situācija, kad numura zīmes/reģistrācijas apliecības attālināti tiek pasūtītas, bet  ilgstoši netiek izņemtas, radot CSDD uzdevumu veikšanai nevajadzīgu materiālu uzkrājumu.
Problēmas un risinājumi
Problēmas apraksts
Tranzīta numurzīmes
Esošais regulējums apgrūtina transportlīdzekļu dalību ceļu satiksmē, ja transportlīdzekli pastāvīgi Latvijā reģistrēt nav iespējams, kā arī nav noteikts tiesisks mehānisms personai nodrošināt likumīgu transportlīdzekļa pārvietošanu. Piemēram, personai nav tiesiska instrumenta transportlīdzekļa likumīgai pārvietošanai, ja transportlīdzekļa reģistrācija nenotiek nekavējoties, pamatotu iemeslu dēļ (piemēram, dokumentu kavēšanās). Transportlīdzeklis faktiski netiek izmantots, jo nav iespējams saņemt nekāda veida numura zīmes.
Risinājuma apraksts
Tranzīta numura zīmes var saņemt galvenokārt gadījumos, kad ir noteikts reģistrācijas aizliegums vai izvešana uz ārvalsti konkrētam nolūkam. Jaunais regulējums (Noteikumu 13.1. apakšpunkts) noteiks papildus gadījumus, kad var izsniegt tranzīta numura zīmes, ļaujot saņemt tranzīta numura zīmes arī tad, ja reģistrāciju nav iespējams veikt nekavējoties, kā arī noteikt 30 dienu termiņu (ar iespēju vienreiz pagarināt to vēl uz 30 dienām) un aizliegumu izmantot numura zīmes pēc termiņa beigām, izdarot attiecīgu atzīmi Transportlīdzekļu un to vadītāju valsts reģistrā.
Risinājums ir atbilstošs un samērīgs, jo saglabā kontroles mehānismus (tranzīta karte, termiņi) un padara tos mērķtiecīgākus, vienlaikus nodrošinot sabiedrības interesi par drošu un izsekojamu transportlīdzekļu apriti, kā arī transportlīdzekļa pārvietošanu. Risinājums ir skaidrs, saprotams un vienlīdzīgi piemērojams. Tādējādi tiek novērsts problēmas cēlonis, piemēram, tas, ka persona pati nevar ietekmēt dokumentu apriti, bet reģistrācija nenotiek.
Problēmas apraksts
Turējuma pārtraukšana
Reģistrētais transportlīdzekļa turētājs atrodas tiesiski neizdevīgā situācijā, jo arī pēc transportlīdzekļa nodošanas īpašniekam viņam nav iespēja no savas puses pārtraukt turējumu un tā tiesiskās un faktiskās sekas, piemēram, viņam turpina piemērot sodus par pārkāpumiem ceļu satiksmē. Ja, mainoties transportlīdzekļa turētājam, īpašnieks neveic turējuma pārtraukšanu pēc savas iniciatīvas, pašam reģistrētajam turētājam nav tiesiska risinājuma vienpersoniskai turējuma pārtraukšanai.
Risinājuma apraksts
Noteikumu grozījumu 30.1 punktā noteiks, ka reģistrētais transportlīdzekļa turētājs varēs vienpusēji pārtraukt turējumu, pārtraucot transportlīdzekļa reģistrāciju uz laiku. Risinājums novērš ilgstošu turētāja tiesību un pienākumu disbalansu - nodrošina taisnīgu atbildības sadalījumu, kā arī tiks ieviests mehānisms transportlīdzekļa pienācīgai un atbildīgai lietošanai. Risinājums nodrošina tiesisku noteiktību un aizsargā labticīgu transportlīdzekļa turētāju, kā arī mazina strīdus starp personām un iestādēm (piemēram, CSDD, Valsts policiju). Reģistrētais transportlīdzekļa turētājs vairs nav atkarīgs no īpašnieka gribas un rīcības, un neveidojas nepamatota atbildība pret reģistrēto transportlīdzekļa turētāju. Kā arī minētais risinājums motivēs transportlīdzekļa īpašnieku savlaicīgi veikt pārreģistrāciju.
Reģistrācijas atjaunošana pēc turējuma pārtraukšanas ir vienkārša un pārskatāma procedūra.
Saskaņā ar Administratīvās atbildības likuma 162. panta pirmās daļas 1.punktu, ja  transportlīdzeklis ir noņemts no uzskaites, tad par transportlīdzekļa izmantošanu ceļu satiksmē atbild transportlīdzekļa īpašnieks vai valdītājs.
Problēmas apraksts
Kopiju izgatavošana
Noteikumos ir noteikts pienākums dokumentus uzrādīt,tomēr ne visos gadījumos ir skaidri reglamentēta dokumenta atvasinājuma – dokumenta kopijas – izgatavošana un pievienošana reģistrāciju pamatojošiem dokumentiem. Tas rada neskaidrību datu apstrādes tiesiskuma ziņā un apgrūtina pieņemto lēmumu pamatojuma saglabāšanu CSDD.
Klienti bieži atsakās no dokumentu kopiju izgatavošanas vai nodošanas CSDD, līdz ar to nav iespējams nodrošināt un pierādīt pieņemto  lēmumu pamatojamību strīdus gadījumā, kā arī nodrošināt datu kvalitāti un kontroles iespēju.
Risinājuma apraksts
Saskaņā ar Dokumentu juridiskā spēka likuma 2. panta pirmo daļu dokumenta atvasinājums var būt noraksts, izraksts vai kopija, tātad likumdevējs ir apzināti paredzējis vairākus atvasinājuma veidus ar atšķirīgu mērķi un pielietojumu. Tāpat Ministru kabineta 2018. gada 4. septembra noteikumi Nr. 558 “Dokumentu izstrādāšanas un noformēšanas kārtība” nosaka, ka dokumenta atvasinājums ir dokuments, kas pilnībā vai daļēji atveido oriģinālu, un ka atvasinājumus var izstrādāt gan noraksta, izraksta, gan kopijas veidā. Tātad normatīvais regulējums pats par sevi neizslēdz kopiju kā dokumenta atvasinājuma veidu, bet paredz vairākus atvasinājuma veidus ar atšķirīgu funkciju un praktisko pielietojumu.
Ņemot vērā CSDD pakalpojumu sniegšanas specifiku, jāsecina, ka klientu apkalpošanas centros dokumentu pārbaude un reģistrācija ir dinamisks, klātienes process ar lielu klientu plūsmu, kurā praktiski un efektīvi ir nodrošināt dokumenta oriģināla atveidojumu tādā formā, kas pilnībā atspoguļo oriģinālu, proti, dokumenta kopijas veidā. Dokumenta noraksta vai izraksta izgatavošana no klienta iesniegtajiem dokumentiem CSDD uz vietas būtu nesamērīgi laikietilpīga, turklāt šādu dokumentu sagatavošana prasītu papildu interpretāciju un manuālu datu atlasi, kas palielinātu kļūdu risku. Tas savukārt būtiski pagarinātu klientu apkalpošanas laiku un negatīvi ietekmētu pakalpojuma pieejamību. Turpretim dokumenta kopija nodrošina objektīvu un nemainītu informācijas fiksēšanu bez saturiskām pārveidošanām, tādējādi saglabājot ticamību un juridisko vērtību atvasinātajā dokumentā, kā arī nodrošinot vienotu praksi visos klientu apkalpošanas centros, pārskatāmību un izsekojamību administratīvajā procesā.
Noteikumu grozījumu 32.1 punkts noteiks, ka CSDD ir tiesīga izgatavot un pievienot reģistrācijas dokumentu kopijas kā dokumentu atvasinājumu veidu Dokumentu juridiskā spēka likuma izpratnē. Risinājums nodrošina CSDD skaidru un nepārprotamu tiesisko pamatu dokumentu apstrādei, kas faktiski un objektīvi nepieciešama reģistrācijas procesa pārskatāmībai un CSDD pieņemto lēmumu pamatojumam.
Risinājums ir samērīgs, jo dokumentu kopiju izgatavošanu veic CSDD, neuzliekot klientam papildu pienākumus, vienlaikus nodrošinot dokumentētu, pārbaudāmu un izsekojamu lēmumu pieņemšanas procesu. Dokumentu kopijas tiks izgatavotas tikai tajos gadījumos, kad CSDD lēmumu nav iespējams pamatot ar citos reģistros pieejamiem datiem vai citos veidos iegūtu informāciju, tādējādi tiek ievērots datu minimizācijas princips.
CSDD nodrošinās, ka dokumentu kopiju apstrāde notiek atbilstoši personas datu aizsardzības prasībām, tajā skaitā veiks nepieciešamos aizsardzības un drošības pasākumus.
Problēmas apraksts
Materiālu uzglabāšana
Attālināti pasūtītas numura zīmes vai reģistrācijas apliecības bieži netiek izņemtas, radot materiālu uzkrājumu un nevajadzīgu materiālu glabāšanas riskus un izmaksas. Materiāli aizņem resursus, kā arī var radīt apdraudējumu, ja nonāk apritē, rezultātā palielinot CSDD administratīvo slogu.
Risinājuma apraksts
Noteikumu grozījumu 37.1 punktā noteiks, ka pasūtītā reģistrācijas apliecība vai numura zīmes pēc 6 mēnešiem tiks iznīcināti. Risinājums būtiski samazina glabāšanas riskus un nodrošina procesa skaidrību. Tiek ievērots samērīguma princips, jo termiņš 6 mēneši ir pietiekams, lai persona izņemtu pasūtīto reģistrācijas apliecību vai numura zīmi.
Risinājums nodrošina resursu lietderīgu izmantošanu, ļauj CSDD optimizēt resursus, mazināt administratīvās izmaksas,  uzlabot dokumentu aprites drošību un nepieļaut neizmantotu dokumentu ļaunprātīgu apriti.
Reģistrācijas apliecības un numura zīmju atjaunošana pēc to iznīcināšanas ir vienkārša un pārskatāma procedūra.
Problēmas apraksts
No ārvalsts ievesta transportlīdzekli atsavināšana
Noteikumu 39.1. apakšpunkts paredz, ka, lai reģistrētu transportlīdzekli, nepieciešams iesniegt ārvalstī izdotu īpašuma tiesības apliecinošu dokumentu vai, ja transportlīdzeklis atsavināts Latvijā, – īpašumtiesību apliecību, vai zvērināta notāra vai citas Civillikuma 1474. pantā norādītās personas apliecinātu līgumu. Noteikumu 39.1. apakšpunkts nonāk pretrunā ar Noteikumu 39.5. apakšpunktu, kas noteic, ka no ārvalsts ievestu transportlīdzekli drīkst atsavināt tikai pēc tā reģistrācijas, ar noteiktiem izņēmumiem, līdz ar to ir nepieciešams novērst šīs pretrunas.
Risinājuma apraksts
Noteikumu 39.1.4. apakšpunkta svītrošana atrisina problēmu, ka prasība par zvērināta notāra vai citas Civillikuma 1474. pantā minētās personas apliecināta līguma nepieciešamību ir pretrunā Noteikumu 39.5. apakšpunktam, kas noteic, ka no ārvalsts ievestu transportlīdzekli drīkst atsavināt tikai pēc tā reģistrācijas, ar noteiktiem izņēmumiem. Transportlīdzekļu un to vadītāju reģistrā ir izsekojami visi transportlīdzekļa īpašnieki.
Problēmas apraksts
Velosipēdu reģistrācija
Noteikumu esošais regulējums attiecībā uz velosipēdu un velorikšu reģistrāciju nav aktuāls un neatbilst jaunajam Ceļu satiksmes likumā ietvertajam regulējumam (elektrovelosipēds, pašgājēja velosipēds u.c.), tādējādi radot interpretācijas riskus un procedūru nevienveidīgu piemērošanu.
Risinājuma apraksts
Tiks svītrota novecojusī nodaļa un izveidota jauna (XV¹ nodaļa) ar elektroskrejriteņiem, velosipēdiem, pašgājēju velosipēdiem, elektrovelosipēdiem un velorikšām vienotu reģistrācijas sistēmu, kas nosaka vienādus reģistrācijas principus, paredz vienotu kārtību šo transportlīdzekļu veidu identificēšanai nepieciešamo datu noteikšanai, vienotu kārtību lietotāju maiņai, kā arī tiesību pārtraukšanai u.c. Tādējādi iepriekš fragmentēts regulējums tiek aizvietots ar vienotu un skaidru regulējumu.
Problēmas apraksts
Reģistrācijas apliecības saturs
Pašreizējā transportlīdzekļu reģistrācijas apliecībā netiek iekļauti dati par  motora izmešu daudzumu un EK tipa apstiprinājuma vides kategoriju, kas ir būtiski par transportlīdzekli maksājamo nodokļu aprēķinam. Līdz ar to transportlīdzekļu īpašniekam, lai aprēķinātu nodokļu likmes, nepieciešams izmantot papildus rīkus (piemēram, CSDD e-pakalpojumus), lai noteiktu par transportlīdzekli maksājamo nodokļu apmēru. Šī informācija arī būtiska, izmantojot transportlīdzekli ārvalstī, lai noteiktu ārvalstī noteikto nodokļu un nosacījumu piemērošanu.
Reģistrācijas apliecības saturs neatspoguļo pašreiz būtiskos parametrus (CO₂ izmeši, izmešu līmenis), bet ietver informāciju (krāsa), kas vairs netiek izmantota. Reģistrācijas apliecības saturam jāatbilst pašreizējai nepieciešamībai, lai attēlotu informāciju, kas ir svarīga nodokļu aprēķinam, uzskaitei un svarīgu datu transportlīdzekļa izmantošanai atspoguļošanai dokumentā, lai nodrošinātu iespēju noteikt Transportlīdzekļa ekspluatācijas nodokļa u.c. nodevu likmi pēc reģistrācijas apliecībā norādītajiem datiem.
Risinājuma apraksts
Noteikumu grozījums 1. pielikumā noteiks, ka apliecībā iekļaujami CO₂ un izmešu līmeņa dati, bet svītrojama krāsa un precizēti citi informācijas lauki. Risinājums nodrošina transportlīdzekļa izmantošanai svarīgu datu atspoguļošanu reģistrācijas apliecībā. Tas nemaina transportlīdzekļa īpašnieka pienākumus, bet pilnveido reģistrācijas dokumentā atspoguļotās informācijas saturu un uzlabo datu kvalitāti. Risinājums neuzliek nekādu papildus slogu, jo informācija jau pastāv transportlīdzekļu tipa apstiprināšanas dokumentos un Transportlīdzekļu un to vadītāju valsts reģistrā. Sabiedrības interesēs ir precīza  transportlīdzekļa radīto izmešu daudzuma un izmešu līmeņa uzskaite un šīs informācijas pieejamība, jo no transportlīdzekļa radītā izmešu daudzuma un izmešu līmeņa ir atkarīgas par transportlīdzekli maksājamo nodokļu likmes gan Latvijā gan citās valstīs.
Ņemot vērā, ka jau šobrīd lauks "Krāsa" netiek aizpildīts, šī lauka svītrošana novērš situācijas, kad nolūkā noformēt pašreiz noteiktās formas reģistrācijas apliecības veidlapu, jāievada un jāsaglabā informācija, kas nav nepieciešama nedz iestādei tās uzdevumu īstenošanai, nedz transportlīdzekļa īpašniekam, kā arī nepastāv šīs informācijas izmantošanas nolūks. Līdz ar to turpmāk reģistrācijas apliecība saturēs aktuālu informāciju, kas ir tiesiski izmantojama un faktiski nepieciešama.
Minētās izmaiņas arī atbilst Padomes Direktīvas 1999/37/EK (1999. gada 29. aprīlis) par transportlīdzekļu reģistrācijas dokumentiem nosacījumiem, saglabājot Direktīvā noteikto obligāto datu apjomu un papildinot datus ar Direktīvā paredzētiem datiem, ko dalībvalsts var iekļaut pēc savas izvēles.
Problēmas apraksts
Pašgājēju velosipēds
Atbilstoši grozījumiem Ceļu satiksmes likumā, kas stājās spēkā 2025. gada 22. novembrī, no 2026. gada 1. februāra tiek nodalīta jauna obligāti reģistrējamu velosipēdu kategorija - pašgājēju velosipēds. Šobrīd noteiktā kārtība paredz visiem velosipēdiem izsniegt vienādu uzlīmi, kas, piedaloties ar transportlīdzekli ceļu satiksmē, nav attālināti nolasāma. Ņemot vērā, ka pašgājēju velosipēdiem ar grozījumiem Ceļu satiksmes likumā tiek noteikta obligāta reģistrācija un ir svarīga to attālināta identificēšana, piedaloties ceļu satiksmē, to nav iespējams nodrošināt, izvietojot uz šī velosipēda veida pašreiz noteikto uzlīmi.
Risinājuma apraksts
Noteikumu grozījuma 11. pielikumā tiks noteikts, ka elektroskrejriteņiem un pašgājējiem velosipēdiem izsniedzama noteiktam izmēram, krāsai, simbolu izvietojumam atbilstoša numura uzlīme, kas atvieglos šo transportlīdzekļu identificēšanu ceļu satiksmē. Sabiedrības interesēs ir skaidri noteikti un droši identifikācijas mehānismi, īpaši elektroskrejriteņu un pašgājēju velosipēdu skaita pieauguma apstākļos. Tas radīs vienotu pieeju un drošību, kā arī stiprinās elektroskrejriteņu un pašgājēja velosipēdu kontroles iespējas.
Vai ir izvērtēti alternatīvie risinājumi?
Jā
Apraksts
Nemainot esošo regulējumu, nav iespēju novērst identificētās problēmas (turētāja atbildība, pasūtīti, bet neizņemti dokumenti, elektroskrejriteņu un pašgājēju velosipēdu regulējuma neatbilstība).
Vērtēta arī iespēja atsevišķus jautājumus risināt ar iekšējiem CSDD noteikumiem, kas nav pietiekami, jo nepieciešama skaidra tiesiskā bāze Ministru kabineta noteikumu līmenī.
Vai ir izvērtēts prasību un izmaksu samērīgums pret ieguvumiem?
Jā
Apraksts
Grozījumi lielākoties samazina administratīvas procedūras un precizē esošās prasības. Potenciālās izmaksas (CSDD IT sistēmu precizēšana, procedūru aktualizēšana, uzlīmju dizaina pielāgošana) ir nelielas un sedzamas esošo finanšu resursu ietvaros, savukārt ieguvumi – skaidrāks regulējums, uzlabota izsekojamība un drošība – ir būtiski.
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
Pašgājēju velosipēdu lietotāji, kuru pienākums būs veikt pašgājēju velosipēdu reģistrāciju.
Transportlīdzekļu īpašnieki/turētāji
Transportlīdzekļu īpašnieki/turētāji
Ietekmes apraksts
Tiek paplašinātas iespējas izmantot tranzīta numura zīmes, nodrošināta transportlīdzekļa reģistrētā turētāja iespēja pārtraukt turējumu un atbildību, precizēta elektroskrejriteņu un pašgājēju velosipēdu reģistrācijas kārtība, kā arī uzlabota transportlīdzekļu datu izsekojamība un drošība.
Izmaiņas attiecībā uz kopiju pievienošanu reģistrāciju pamatojošiem dokumentiem fiziskām personām papildus izmaksas neveido un nesamazina, jo tāpat kā līdz šim, nepieciešamības gadījumā kopijas izveido CSDD.
Izmaiņas attiecībā uz pasūtītu, bet neizņemtu valsts reģistrācijas numura zīmju un transportlīdzekļa reģistrācijas apliecību iznīcināšanu nerada administratīvo izmaksu ietekmi, jo gadījumos, kad numura zīmes vai dokuments netiek izņemts, tā pasūtītājam objektīvi ir mainījušies apstākļi un zudusi nepieciešamība izņemt pasūtījumu.
Svītrotā nodaļa nerada ietekmi, jo netiek mainīti regulējuma nosacījumi, bet uzlabota normatīvā akta strukturālā skaidrība, iekļaujot nodaļas saturu citā nodaļā.
Pārējo grozījumu ietekme apskatīta zemāk.
Juridiskās personas
pašgājēju velosipēdu lietotāji un koplietošanas pašgājēju velosipēdu izīrētāji vai iznomātāji
transportlīdzekļu īpašnieki/turētāji
transportlīdzekļu īpašnieki/turētāji
Ietekmes apraksts
Noteikumu projekts ietekmē juridiskās personas – pašgājēju velosipēdu lietotājus un koplietošanas pašgājēju velosipēdu izīrētājus vai iznomātājus, kuru pienākums būs veikt pašgājēju velosipēdu reģistrāciju. Projekts pozitīvi ietekmē transportlīdzekļu īpašniekus/turētājus, jo tiek paplašinātas iespējas izmantot tranzīta numura zīmes, nodrošināta transportlīdzekļa reģistrētā turētāja iespēja pārtraukt turējumu un atbildību, kā arī uzlabota transportlīdzekļu datu izsekojamība un drošība.
Izmaiņas attiecībā uz kopiju pievienošanu reģistrāciju pamatojošiem dokumentiem papildus izmaksas neveido un nesamazina, jo tāpat kā līdz šim, nepieciešamības gadījumā kopijas izveido CSDD.
Izmaiņas attiecībā uz pasūtītu, bet neizņemtu valsts reģistrācijas numura zīmju un transportlīdzekļa reģistrācijas apliecību iznīcināšanu nerada ietekmi, jo gadījumos, kad numura zīmes vai dokuments netiek izņemts, tā pasūtītājam objektīvi ir mainījušies apstākļi un zudusi nepieciešamība izņemt pasūtījumu.
Svītrotā nodaļa nerada ietekmi, jo netiek mainīti regulējuma nosacījumi, bet uzlabota normatīvā akta strukturālā skaidrība, iekļaujot nodaļas saturu citā nodaļā.
Pārējo grozījumu ietekme apskatīta zemāk.
2.2. Tiesiskā regulējuma ietekme uz tautsaimniecību
Vai projekts skar šo jomu?
Nē
2.3. Administratīvo izmaksu novērtējums juridiskām personām
Vai projekts skar šo jomu?
Jā
	Sabiedrības grupa
	Palielinās/samazinās
	Stundas samaksas likme - euro
	Laika patēriņš uz vienību - stundās
	Subjektu skaits
	Cik bieži - reizes gadā
	Administratīvās izmaksas - euro
	Aprēķinu skaidrojums

	pašgājēju velosipēdu lietotāji un koplietošanas pašgājēju velosipēdu izīrētāji vai iznomātāji
	palielinās
Vērtības nozīme:
	12,20
stundas samaksas likme
	0,03
izlīdzinātais laiks vienam velosipēdam
	1 500
velosipēdu skaits
	1,0
reižu skaits gadā
	549,00
	Aprēķins veikts grozītā normatīvā akta XVprim nodaļā iekļautajiem nosacījumiem attiecībā uz pašgājēju velosipēdu reģistrāciju. 
Tas balstīts uz šādiem pieņēmumiem: juridisko personu stundas samaksas likme ir 12,2 euro stundā; darbības veikšanai e‑pakalpojumā nepieciešamas 10 minūtes jeb 0,17 stundas; prognozēts, ka juridisko personu lietošanā ir 1500 pašgājēji velosipēdi. Tā kā reģistrācija veicama vienu reizi vidēji 5 gados, gada griezumā laika patēriņš ir izlīdzināts un aprēķinam izmantots noapaļots rādītājs l = 0,03 un b = 1.

	transportlīdzekļu īpašnieki/turētāji
	samazinās
Vērtības nozīme:
	1,67
transportlīdzekļa dīkstāves izmaksas stundā
	240,00
prasību nodrošināšanas laiks stundās
	122
gadījumu skaits gadā
	1,0
reižu skaits gadā
	-48 897,60
	Aprēķins veikts attiecībā uz grozītā normatīvā akta 13.1. un 73.3.apakšpunktiem. 
Aprēķins balstīts uz šādiem pieņēmumiem: gadā ir aptuveni 1220 gadījumi, kad pirms transportlīdzekļa pastāvīgas reģistrācijas Latvijā jāveic papildu darbības reģistrācijas prasību nodrošināšanai; pieņemts, ka tranzīta numura zīmes nepieciešamas 20 % gadījumu (244), no kuriem 50 % attiecas uz juridiskām personām (122). Vidējais prasību nodrošināšanas laiks ir 10 dienas jeb 240 stundas; transportlīdzekļa dīkstāves izmaksas pieņemtas 40 euro dienā jeb 1,67 euro stundā.

	transportlīdzekļu īpašnieki/turētāji
	samazinās
Vērtības nozīme:
	12,20
stundas samaksas likme
	0,50
laiks vienam pakalpojumam
	375
gadījumu skaits gadā
	1,0
reižu skaits gadā
	-2 287,50
	Aprēķins veikts attiecībā uz grozītā normatīvā akta 13.1. un 73.3.apakšpunktiem. 
Aprēķins balstīts uz šādiem pieņēmumiem: gadā tranzīta numura zīmju derīguma termiņš tiek pagarināts aptuveni 750 transportlīdzekļiem; pieņemts, ka 50 % gadījumu attiecas uz juridiskām personām. Vienas darbības veikšanai nepieciešamas 30 minūtes jeb 0,5 stundas.

	Kopā
	-50 636,10
	


2.4. Administratīvā sloga novērtējums fiziskām personām
Vai projekts skar šo jomu?
Jā
	Sabiedrības grupa
	Palielinās/samazinās
	Laika patēriņš uz vienību - stundās
	Subjektu skaits
	Cik bieži - reizes gadā
	Patērētais laiks - stundās
	Aprēķinu skaidrojums

	Pašgājēju velosipēdu lietotāji, kuru pienākums būs veikt pašgājēju velosipēdu reģistrāciju.
	palielinās
Vērtības nozīme:
	0,02
(izlīdzinātais laiks vienam velosipēdam
	1 000
prognozētais velosipēdu skaits
	1,0
reizes gadā
	20,00
	Aprēķins veikts grozītā normatīvā akta XV1 nodaļā iekļautajiem nosacījumiem attiecībā uz pašgājēju velosipēdu reģistrāciju. 
Aprēķins balstīts uz šādiem pieņēmumiem: darbības veikšanai e‑pakalpojumā nepieciešamas 10 minūtes jeb 0,17 stundas; prognozēts, ka fizisko personu lietošanā ir 1000 pašgājēji velosipēdi. Tā kā reģistrācija veicama vienu reizi aptuveni 8 gados, gada griezumā laika patēriņš izlīdzināts (0,17/8), aprēķinā izmantojot l = 0,02125 un b = 1.

	Transportlīdzekļu īpašnieki/turētāji
	samazinās
Vērtības nozīme:
	0,50
laiks pakalpojuma saņemšanai
	375
gadījumu skaits gadā
	1,0
reizes gadā
	-187,50
	Aprēķins veikts attiecībā uz grozītā normatīvā akta 13.1. un 73.3.apakšpunktiem. Aprēķins balstīts uz šādiem pieņēmumiem: gadā tranzīta numura zīmju derīguma termiņš tiek pagarināts aptuveni 750 transportlīdzekļiem; pieņemts, ka 50 % gadījumu attiecas uz fiziskām personām (n = 375). Vienas darbības veikšanai nepieciešamas 30 minūtes jeb 0,5 stundas; b = 1.

	Transportlīdzekļu īpašnieki/turētāji
	samazinās
Vērtības nozīme:
	1,00
vidējais laiks vienam gadījumam
	50
gadījumu skaits gadā
	1,0
reizes gadā
	-50,00
	Aprēķins veikts attiecībā uz grozītā normatīvā akta 30.prim punktu. Aprēķins balstīts uz šādiem pieņēmumiem: gadā paredzēti 50 gadījumi, kad transportlīdzekļa turētājs vēlas pārtraukt turējumu. Iesnieguma sagatavošanai nepieciešamas 0,5 stundas; pieņemts, ka 50 % gadījumu nepieciešama arī pārsūdzība, kuras sagatavošanai nepieciešama 1 stunda, tādēļ vidējais laiks vienam gadījumam ir 1 stunda; b = 1.

	Kopā
	-217,50
	


	Sabiedrības grupa
	Palielinās/samazinās
	Stundas samaksas likme - euro
	Subjektu skaits
	Cik bieži - reizes gadā
	Izlietotie naudas līdzekļi - euro
	Aprēķinu skaidrojums

	Pašgājēju velosipēdu lietotāji, kuru pienākums būs veikt pašgājēju velosipēdu reģistrāciju.
	neietekmē
	

	

	

	
	

	Transportlīdzekļu īpašnieki/turētāji
	neietekmē
	

	

	

	
	

	Transportlīdzekļu īpašnieki/turētāji
	samazinās
Vērtības nozīme:
	2,00
vidējie izdevumi vienam gadījumam
	50
gadījumu skaits gadā
	1,0
reizes gadā
	-100,00
	Aprēķins veikts attiecībā uz grozītā normatīvā akta 30.1 punktu. Aprēķins balstīts uz šādiem pieņēmumiem: gadā paredzēti 50 gadījumi, kad transportlīdzekļa turētājs vēlas pārtraukt turējumu. Pieņemtās dokumentu sagatavošanas un iesniegšanas izmaksas vienam gadījumam vidēji ir 2 euro.

	Kopā
	-100,00
	


2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
Pārreģistrācija 2026. gadā ir vienreizējs pārejas mehānisms, kas nodrošina vienotu reģistrācijas sistēmu un transportlīdzekļu identificējamību. Administratīvais slogs ir samērīgs, ņemot vērā regulējuma mērķi un fiskāli neitrālo ietekmi.
Ceļu satiksmes drošības direkcijas iekšējā pašizmaksa atbilst pakalpojuma maksai, līdz ar to neto fiskālā ietekme uz valsts budžetu ir neitrāla.
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Nē
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Jā
5.1. Saistības pret Eiropas Savienību
Vai ir attiecināms?
Jā
ES tiesību akta CELEX numurs
31999L0037
ES tiesību akta datums, izdevējinstitūcija, numurs, veids un nosaukums
Eiropas Parlamenta un Padomes 1999. gada 29. aprīļa Direktīva 1999/37/EK par transportlīdzekļu reģistrācijas dokumentiem.
Apraksts
Direktīva publicēta Eiropas Savienības Oficiālajā vēstnesī 1999.gada 1.jūnijā (L 138).
Saskaņā ar Direktīvu, dalībvalstis izmanto tajā noteikto transportlīdzekļu reģistrācijas apliecības paraugu un iekļauj tajā obligāti norādāmos datus, kā arī pēc savas izvēles citus Direktīvā uzskaitītos neobligātos datus. Izstrādājot izmaiņas transportlīdzekļu reģistrācijas apliecībā iekļaujamos datos, tika ņemts vērā, ka papildus paredzēti iekļaujamie dati (“CO2 g/km” - motora izmešu daudzums un “Izmešu līmenis” – EK tipa apstiprinājuma vides kategorijas norāde) atbilstoši Direktīvas I pielikumā noteikto ir pēc dalībvalsts izvēles iekļaujamie dati. Izstrādātais paraugs atbilst Direktīvas obligāto prasību nosacījumiem.
5.2. Citas starptautiskās saistības
Vai ir attiecināms?
Nē
5.3. Cita informācija
Apraksts
-
5.4. 1. tabula. Tiesību akta projekta atbilstība ES tiesību aktiem
	Attiecīgā ES tiesību akta datums, izdevējinstitūcija, numurs, veids un nosaukums
	Eiropas Parlamenta un Padomes 1999. gada 29. aprīļa Direktīva 1999/37/EK par transportlīdzekļu reģistrācijas dokumentiem.

	ES TA panta numurs
	Projekta vienība, kas pārņem vai ievieš A minēto
	Tiek pārņemts pilnībā vai daļēji
	Vai B minētais paredz stingrākas prasības un pamatojums

	A
	B
	C
	D

	Eiropas Parlamenta un Padomes 1999. gada 29. aprīļa Direktīva 1999/37/EK par transportlīdzekļu reģistrācijas dokumentiem 1.pielikuma V daļas V7) punkts
	1.pielikuma 22.punkts
	Pārņemtas pilnībā
	Neparedz stingrākas prasības

	Direktīvas 1999/37/EK 1. pielikuma V daļas V9) punkts
	Projekta 1. pielikuma 23. punkts
	Pārņemtas pilnībā
	Neparedz stingrākas prasības

	Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ?
	Direktīvas 1.pielikumā ir norādīta informācija, kas iekļaujama transportlīdzekļa reģistrācijas apliecībā. Atbilstoši 1.pielikuma II.6. sadaļā norādītajam, dalībvalstij ir rīcības brīvība papildus reģistrācijas apliecībā iekļaujot arī citus datus. Ar grozījumiem noteikumu projekta 1.pielikumā ir izmantota rīcības brīvība par motora izmešu daudzuma iekļaušanu, lai atvieglotu transportlīdzekļa ekspluatācijas nodokļa apmēra aprēķināšanu.

	Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem
	-

	Cita informācija
	-


6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
Satiksmes ministrija, VAS "Ceļu satiksmes drošības direkcija"
Nevalstiskās organizācijas
Nē
Cits
Nē
6.2. Sabiedrības līdzdalības organizēšanas veidi
Veids
Publiskā apspriešana
Saite uz sabiedrības līdzdalības rezultātiem
https://vktap.mk.gov.lv/legal_acts/headers/fb57786b-6e7f-412e-ad31-6263c5db3e1a/public_participations
6.3. Sabiedrības līdzdalības rezultāti
Iebildumi un priekšlikumi netika saņemti.
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Jā
7.1. Projekta izpildē iesaistītās institūcijas
Institūcijas
VAS "Ceļu satiksmes drošības direkcija"
Satiksmes ministrija
7.2. Administratīvo izmaksu monetārs novērtējums
Vai projekts skar šo jomu?
Nē
7.3. Atbilstības izmaksu monetārs novērtējums
Vai projekts skar šo jomu?
Nē
7.4. Projekta izpildes ietekme uz pārvaldes funkcijām un institucionālo struktūru
	Ietekme
	Jā/Nē
	Skaidrojums

	1. Tiks veidota jauna institūcija
	Nē
	-

	2. Tiks likvidēta institūcija
	Nē
	-

	3. Tiks veikta esošās institūcijas reorganizācija
	Nē
	-

	4. Institūcijas funkcijas un uzdevumi tiks mainīti (paplašināti vai sašaurināti)
	Nē
	-

	5. Tiks veikta iekšējo institūcijas procesu efektivizācija
	Jā
	Papildinot spēkā esošos noteikumus ar 30.1 punktu CSDD nebūs nepieciešams sniegt atbildes uz klientu pieprasījumiem saistībā ar turējuma pārtraukšanu uz laiku, jo turētājs būs tiesīgs pats vienpusēji pārtraukt turējumu, pārtraucot transportlīdzekļa reģistrāciju uz laiku.

	6. Tiks veikta iekšējo institūcijas procesu digitalizācija
	Nē
	-

	7. Tiks veikta iekšējo institūcijas procesu optimizācija
	Nē
	-

	8. Cita informācija
	Nē
	-


7.5. Cita informācija
Cita informācija
Izmaiņas attiecībā uz kopiju pievienošanu reģistrāciju pamatojošiem dokumentiem atbilstības izmaksas neveido un nesamazina, jo tāpat kā līdz šim, nepieciešamības gadījumā kopijas izveido CSDD.
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Jā
Apraksts
Paplašināta CSDD e-pakalpojumu izmantošana un tiešsaistes pieslēgums Transportlīdzekļu un to vadītāju reģistram koplietošanas transportlīdzekļu iznomātājiem reģistrācijas darbību veikšanai.
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Jā
Apraksts
Paredzētās izmaiņas nosaka CSDD tiesības izgatavot iesniegto dokumentu kopijas un pievienot tās lēmuma pamatojuma dokumentiem, pieņemot lēmumus par transportlīdzekļu īpašuma un turējuma reģistrāciju vai reģistrācijas faktu izmaiņām.
Regulējums nepieciešams, lai nodrošinātu pieņemto lēmumu tiesiskuma pārbaudāmību, pierādījumu saglabāšanu un iestādes rīcībā esošo materiālu pilnīgumu gadījumos, kad tiek konstatēti vai izvērtēti transportlīdzekļu reģistrācijas fakti.
Iesniegto dokumentu kopiju saglabāšana nodrošina iespēju pēc nepieciešamības sniegt piekļuvi lēmuma pamatojošajiem dokumentiem tiesībaizsardzības iestādēm dažādu situāciju izvērtēšanai normatīvajos aktos noteiktajā kārtībā, tostarp gadījumos, kas saistīti ar iespējamiem prettiesiskiem darījumiem, dokumentu viltojumiem vai strīdiem par transportlīdzekļa īpašuma vai turējuma tiesībām.
Personas datu apstrāde, izgatavojot un uzglabājot dokumentu kopijas, tiks veikta tikai normatīvajos aktos noteiktā apjomā un nolūkā, ievērojot Vispārīgās datu aizsardzības regulas prasības, tostarp datu minimizācijas, glabāšanas termiņu ierobežojuma un drošības principus. Dokumentu kopijas tiks izmantotas tikai lēmuma pamatošanai un normatīvajos aktos noteikto uzdevumu izpildei, nodrošinot drošu glabāšanu un aizsardzību pret nepamatotu piekļuvi. Iekļaušana reģistrā un informācijas sniegšana, t.sk. reģistrāciju pamatojošo dokumentu aizsardzība noteikta Ministru kabineta 2025. gada 9. decembra noteikumos Nr. 732 "Transportlīdzekļu un to vadītāju valsts reģistra noteikumi".
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

